Kázeň z evanjelických Služieb Božích so spoveďou a Večerou Pánovou v Bratislave (Nový kostol), 12. 3. 2022, **3. pôstna nedeľa**,

o 8.30 h, ES: 106, 517, 83, 566, A 30, čít.: Joel 2, 12 – 17; ev.: Mt 6, 18 – 20;

o 10.00h , ES 213, 83, 355, (cez **VP**: 642), 623, čít.: Joel 2, 12 – 17; ev.: Mt 6, 18-20

**Izaiáš 58, 3 – 7a**: *„****3****Prečo sa postíme, keď Ty to nevidíš, kajáme sa, a Ty to neberieš na vedomie. Hľa, v deň svojho pôstu uplatňujete svoju záľubu a naháňate všetkých svojich robotníkov.****4****Ajhľa, pre svár a zvadu sa postíte, aby ste mohli biť zločinnou päsťou. Váš dnešný pôst nie je taký, aby váš hlas bolo počuť na výšinách.****5****Či je to taký pôst, v akom ja mám záľubu, deň, keď sa človek kajá? Znamená to ovesiť hlavu ako trstina a podstlať si vrecovinu a popol? Či toto nazývaš pôstom, vzácnym dňom Hospodinovým?****6****Toto, hľa, je pôst, ktorý ja mám rád: Rozviazať putá neprávosti, spretŕhať povrazy jarma, prepustiť utláčaných na slobodu a polámať každé jarmo.****7****Neznamená to lámať svoj chlieb hladnému.“*

 **Milí bratia a milé sestry!**

 **Pôst milý Bohu** – o tom budeme dnes premýšľať.

 Pred príchodom Pána Ježiša bol pôst duchovným cvičením, ktorým chceli ľudia túžiaci po odpustení hriechov dosvedčiť Bohu, že stoja o Božie odpustenie. Cvičili sa v odriekaní si jedla, vo vnútornej disciplinovanosti. Pôst mal byť znakom pokánia a opravdivosti viery. Jestvovalo tu však silné **pokušenie záslužníctva: dokázal som niečo si odrieknuť, tým mám u Boha plusové body...** A **tiež pokušenie** zapôsobiť nielen na Boha, ale **urobiť dojem** aj **na ľudí** o tom, aký som zbožný, teda pokušenie **predvádzať sa**...

 **Postiť sa so zámerom, aby sme upozornili na seba, tomu Pán Ježiš netlieska.** On ako pokrytectvo odsudzuje taký pôst, ktorý je zameraný na seba, na svoje ego, na získanie obdivu od iných, a nie na Boha. *„Keď sa postíte, nebuďte zamračení ako pokrytci, ktorí si nasadzujú smutný výzor na tvár, aby ľudia videli, že sa postia. Veru hovorím vám: Majú svoju odplatu!“* (Mt 6, 16)

**Jestvuje** teda **pôst milý Bohu, ale aj pôst, ktorý s Bohom a vierou nemá nič, ba dokonca je Pánovi protivný.**

V stredoveku, pred reformáciou, **sa ľudia postili, lebo to prikazovala cirkev**. Jesť počas 40 dňového obdobia pred Veľkou nocou mäso alebo maslo, sa pokladalo za hriech. Martin Luther a reformátori to však odsúdili ako zaťažovanie svedomia veriacich. Tiež ako **zatemňovanie evanjelia, keď sa veriacim ukladalo zachovávanie ľudských príkazov tak, ako by od ich splnenia závisela spása ľudí**. Takéto vynucované postenie nemá nič spoločné s Ježišom a vierou v Neho.

Iní **sa postili dobrovoľne, lebo sa nazdávali, že tým si naklonia Boha – zapáčia sa Mu**. Z tejto príčiny sa niektorú postia aj v súčasnosti – no to nie je kresťanský, ale pohanský motív, pohanská predstava. Veď **Božiu priazeň máme skrze Ježiša.** **Pre Jeho obeť nám Boh odpúšťa** hriechy a je nám priateľsky naklonený – bez našich skutkov. Pán **Boh naše postenie sa nepotrebuje.**

Ďalší **sa postia, aby tým slúžili sebe.** Zrieknu sa na nejaký čas kávy, alkoholu, nikotínu, televízie, sladkostí či iných pokrmov. Je to dnes pomerne populárne, no nemá to nič do činenia s vierou, nejde o biblický pôst. Hoci takáto služba sebe môže byť užitočnou diétou či odvykacou kúrou od našich závislostí. **Starať sa o zdravie svojho tela je správne, no keby ľudia aspoň v takej miere dbali o svoje duchovné zdravie** – vážne dbali o Božie slovo, Služby Božie, Večeru Pánovu, **mnohé by šlo lepšie.**

Jestvuje aj **postenie sa z dôvodu, aby sme druhých dostali pod tlak** a tým si presadili – dosiahli svoje ciele. **Protestná hladovka** nemá nič s biblickým pôstom.,

 **Zmyslom pôstu je získať viac času na sústredenie sa na Boha, na modlitbu, na Božie slovo. – Na to, aby sme z neho poznávali, ako sme na tom vo vzťahu k Bohu, k ľuďom a po ktorej ceste sa v živote ďalej vydať.** To je biblický pôst. Odviesť na určitý čas pozornosť od svojho tela a skoncentrovať sa na prehĺbenie nášho duchovného života alebo na jeho reštart.

V súvise s prípravou na prijímanie Večere Pánovej Martin Luther v Malom katechizme o postení uvádza: „Isteže **postiť sa** a telesne sa pripravovať **je dobrá vonkajšia disciplinovanosť**; ale ten je naozaj hodný a dobre pripravený, kto verí slovám: *„za vás sa vydáva, za vás sa vylieva na odpustenie hriechov.“* Kto však týmto slovám neverí alebo o nich pochybuje, ten nie je k spáse spôsobný a pripravený; lebo slovo *„za vás“* požaduje len veriace srdce.“

Čiže postenie nie je čosi, čo máme konať, aby bol Pán Boh s nami spokojný, aby sme si získali Jeho priazeň. **Nie bez pôstu, ale bez viery nie je možné páčiť sa Bohu.** A predsa pôst má miesto v živote kresťana. Môže nám pomôcť uvoľniť srdce od toho, k čomu rado lipne. Namiesto pominuteľných pokladov nám pôst môže objaviť poklad ktorý nepominie – Pána Ježiša Krista a život, ktorý On dáva.

Takýto objav má aj ďalší dobrý dôsledok: **Kto úprimnou vierou hľadí na Boha, na Kristovu tvár, uvidí inými očami aj svojho blížneho.**

O takomto Bohu milom pôste píše už Izaiáš. Vraví, že Boh odmieta pôst, ktorý je len rituálom bez zmeny srdca, bez dôsledkov vo vzťahu Bohu i ľuďom: *„Či je to taký pôst, v akom ja mám záľubu...? Znamená to ovesiť hlavu ako trstina a podstlať si vrecovinu a popol? Či toto nazývaš pôstom, vzácnym dňom Hospodinovým?“*Pán Boh cez svojho proroka hovorí: **„*Toto, hľa, je pôst, ktorý ja mám rád:*** *Rozviazať putá neprávosti,* ***spretŕhať povrazy jarma****, prepustiť utláčaných na slobodu a* ***polámať každé jarmo****. Neznamená to lámať svoj chlieb hladnému?“*

Opakovane da tu spomína jarmo: ***spretŕhať povrazy jarma***, ***polámať každé jarmo***. Jarmo je ťažký rám, ktorý sa dával volom, aby ťahali voz alebo pluh. **Pôst milý Bohu je rozviazať tých, na ktorých sme položili jarmo. V prenesenom význame sme vždy vinní z toho, že na svojich blížnych nasadzujeme jarmo.**

Aké jarmo môže muž uvaliť na svoju manželku, ak považuje jej každodennú vernú službu za samozrejmosť, keď prestáva reagovať na prejavy jej lásky alebo sa odťahuje od rozhovorov s ňou! Aké jarmo môže manželka uvaliť na svojho manžela, ak s ním neustále vyjadruje nespokojnosť, verejne ho kritizuje či zosmiešňuje! Aké jarmo môžu na svojich rodičov uvaliť deti svojou neposlušnosťou, neláskavým správaním, necitlivosťou a nevďačnosťou! Aké jarmo môžu rodičia uvaliť na svoje deti, ak ich neberú vážne alebo keď na ne nemajú čas! Aké jarmo môžu žiaci uvaliť na svojich učiteľov a naopak! Aké jarmo môžu vedúci uvaliť na svojich zamestnancov! Ale aj zamestnanci na predstavených svojou nespoľahlivosťou a povrchnosťou v plnení úloh.

**Pôst milý Bohu je rozviazať tých, na ktorých sme položili jarmo. Strhnúť každé jarmo.** Také postenie sa je dobré, milé Bohu – a to nielen v pôstnom (predveľkonočnom) období.

**Byť kresťanom nestojí a nepadá na tom, čo robíme, ale na tom, či prijímame to, čo pre nás urobil Pán Ježiš Kristus.** V Jeho živote boli pôst a milosrdenstvo, láska a služba Bohu úžasnou a dokonalou jednotou.

Psychológovia tvrdia, že len ten, kto dostal lásku, môže milovať. **Nikde inde nespoznáme väčšiu lásku ako v slovách, úžasných činoch a obeti Pána Ježiša.**

Keď prijímame túto lásku, sme schopní milovať a žiť v spoločenstve s Bohom nielen na Službách Božích, ale aj mimo nich. **Z lásky k blížnym sa zriekame vlastných výhod – postíme sa Bohu milým pôstom** – teda **lámame jarmo a dávame ľuďom to, čo potrebujú.**

Výsledok sa môže zdať nepatrný a nedokonalý. Vieme však, že Božia priazeň k nám nezávisí od toho, akí sme dobrí, ale Boh nám u dáva zadarmo skrze Krista.

Jeho chválime, Jeho chceme nasledovať, byť Jeho nástrojmi v tomto svete. Amen.

*Požitím myšlienok: Matthiasa Kriesera, Benedikta XVI. a Michaela Ahlersa:* **Martin Šefranko, evanjelický a. v. farár**